b'\n_START_ARTICLE_\nBiserica medieval\xc4\x83 din Vulcan\n_START_SECTION_\nLocalitatea\n_START_PARAGRAPH_\nVulcan, mai demult V\xc3\xa2lcandorf, V\xc3\xa2lc\xc3\xa2ndorf, V\xc4\x83lc\xc4\x83ndorf, V\xc3\xa2lcindorf, Volcan (\xc3\xaen dialectul s\xc4\x83sesc Wulkenderf, Vulkendref, Vulkndref, \xc3\xaen german\xc4\x83 Wolkendorf, \xc3\xaen maghiar\xc4\x83 Volk\xc3\xa1ny) este un sat \xc3\xaen comuna Apold din jude\xc8\x9bul Mure\xc8\x99, Transilvania, Rom\xc3\xa2nia.\n_START_SECTION_\nBiserica\n_START_PARAGRAPH_\nBiserica a fost edificat\xc4\x83 la \xc3\xaenceputul secolului al XIV-lea (cca 1300), ca bazilic\xc4\x83 romanic\xc4\x83 (se p\xc4\x83streaz\xc4\x83 tabernaculul pe peretele de nord) \xc8\x99i fortificat\xc4\x83 la \xc3\xaenceputul secolului al XVI-lea (1500-1520). Biserica din Vulcan a avut o org\xc4\x83 construit\xc4\x83 \xc3\xaen anul 1908 de Carl Einschenk. \xc3\x8en prim\xc4\x83vara anului 2002, c\xc3\xa2nd tavanul casetat al bisericii a fost demontat de c\xc4\x83tre reprezentan\xc8\x9bi ai Consistoriului \xc8\x99i mutat la Sibiu, orga era \xc3\xaenc\xc4\x83 acolo. \xc3\x8en iulie 2003, orga nu mai era acolo. Pare s\xc4\x83 fi fost dezmembrat\xc4\x83 foarte atent, nu au existat semne de devastare._NEWLINE_Dezafectat\xc4\x83 cultului, biserica evanghelic\xc4\x83 din Vulcan se afl\xc4\x83 \xc3\xaentr-o stare avansat\xc4\x83 de degradare: funda\xc8\x9biile sunt instabile datorit\xc4\x83 pantei \xc8\x99i a terenului lutos, alunecos. Zidurile sunt fisurate \xc8\x99i cr\xc4\x83pate \xc3\xaen partea sudic\xc4\x83, unde panta are un unghi mai mare. Stratul de tencuial\xc4\x83 vechi, estimativ din secolul al XVIII-lea, prezint\xc4\x83 numeroase fisuri \xc8\x99i cr\xc4\x83p\xc4\x83turi.'